LT Europos Sąjungos oficialusis leidinys C 45/2

EUROPOLO JUNGTINĖS PRIEŽIŪROS INSTITUCIJOS AKTAS Nr. 29/2009

2009 m. birželio 22 d.

nustatydama savo darbo tvarkos taisykles

(Tekstas svarbus EEE)

2010/C 45/02

JUNGTINĖ PRIEŽIŪROS INSTITUCIJA,

atsižvelgdama į Tarybos sprendimą dėl Europos policijos biuro (Europolo) (toliau – Sprendimas dėl Europolo) įsteigimo (1), ypač į jo 34 straipsnio 7 dalį,

kadangi Jungtinė priežiūros institucija savo narių dviejų trečdalių balsų daugumos sprendimu turi nustatyti savo darbo tvarkos taisykles,

PRIĖMĖ ŠIAS DARBO TVARKOS TAISYKLES:

TURINYS

I ANTRAŠTINĖ DALIS Jungtinės priežiūros institucijos užduotys ir įgaliojimai

1 straipsnis Užduotys

2 straipsnis Įgaliojimai

3 straipsnis Komitetai

II ANTRAŠTINĖ DALIS Jungtinės priežiūros institucijos darbo tvarkos taisyklės

4 straipsnis Narystė

5 straipsnis Pirmininkavimas

6 straipsnis Darbo metodai

7 straipsnis Galimybė visuomenei susipažinti su dokumentais

8 straipsnis Patikrinimai vietoje ir ekspertai

9 straipsnis Procedūra pažeidimų atvejais

10 straipsnis Protokolas

11 straipsnis Veiklos ataskaita

III ANTRAŠTINĖ DALIS Apeliacijų komiteto darbo tvarkos taisyklės

12 straipsnis Apeliacijų komiteto užduotys

13 straipsnis Narystė

14 straipsnis Nepriklausomumas ir nešališkumas

15 straipsnis Pirmininkavimas

16 straipsnis Atstovavimas

17 straipsnis Kalbos

18 straipsnis Procedūros pradžia

19 straipsnis Parengtinis svarstymas

20 straipsnis Papildoma informacija

21 straipsnis Galimybė susipažinti su procedūros byla

22 straipsnis Klausymas

23 straipsnis Liudytojų ir ekspertų išklausymas

24 straipsnis Baigiamieji pareiškimai

25 straipsnis Protokolas

26 straipsnis Sprendimai ir konfidencialumas

27 straipsnis Pranešimai

28 straipsnis Išlaidos

29 straipsnis Tinkamas procesas

IV ANTRAŠTINĖ DALIS Baigiamosios nuostatos

30 straipsnis Sekretoriatas

31 straipsnis Konfidencialumas

32 straipsnis Biudžetas ir išlaidos

33 straipsnis Darbo tvarkos taisyklių pakeitimas

34 straipsnis Vertinimas

35 straipsnis Darbo tvarkos taisyklių įsigaliojimas

I ANTRAŠTINĖ DALIS

JUNGTINĖS PRIEŽIŪROS INSTITUCIJOS UŽDUOTYS IR ĮGALIOJIMAI

1 straipsnis

Užduotys

1. Jungtinės priežiūros institucijos užduotis yra prižiūrėti ir tikrinti Europolo veiklą, remiantis Sprendimu dėl Europolo, siekiant užtikrinti, kad laikant, tvarkant ir naudojant Europolo turimus duomenis nebūtų pažeidžiamos asmens teisės. Be to, Jungtinė priežiūros institucija stebi Europolo kilmės duomenų perdavimo leistinumą (Sprendimo dėl Europolo 34 straipsnio 1 dalies pirmas ir antras sakiniai).

2. Šiuo tikslu Jungtinės priežiūros institucijos užduotys yra tokios:

a) nagrinėti klausimus, susijusius su: — Sprendimo dėl Europolo įgyvendinimu ir aiškinimu ryšium su Europolo veikla tvarkant ir naudojant asmens duomenis (Sprendimo dėl Europolo 34 straipsnio 3 dalis), — patikrinimais, kuriuos nepriklausomai atlieka valstybių narių nacionalinės priežiūros institucijos (Sprendimo dėl Europolo 34 straipsnis 3 dalis), — naudojimusi prieigos teise (Sprendimo dėl Europolo 34 straipsnio 3 dalis), — bendrų esamų problemų sprendimų suderintų pasiūlymų rengimu (Sprendimo dėl Europolo 34 straipsnis 3 dalis);

b) nagrinėti pavedimus užvesti analizei skirtas darbo bylas (Sprendimo dėl Europolo 16 straipsnio 2 dalis) ir sprendimus dėl bylos tęsimo (Sprendimo dėl Europolo 16 straipsnio 3 dalis);

c) nagrinėti nuostatas dėl paieškų Europolo automatizuotose duomenų bylose, naudojamose tvarkant asmens duomenis, kontrolės mechanizmų (Sprendimo dėl Europolo 18 straipsnis);

d) nagrinėti asmens prašymu Europolo atliekamo asmens duomenų rinkimo, laikymo, tvarkymo ir naudojimo teisėtumą ir tikslumą (Sprendimo dėl Europolo 30 straipsnio 7 dalis);

e) konsultuoti dėl: — naujos asmens duomenų tvarkymo sistemos kūrimo (Sprendimo dėl Europolo 10 straipsnio 2 dalis), — priemonių, reikalingų norint tinkamai taikyti Sprendimo dėl Europolo 25 straipsnį (Sprendimo dėl Europolo 25 straipsnio 7 dalis), — sąlygų, susijusių su duomenų tvarkymu Sprendimo dėl Europolo 10 straipsnio 4 dalyje nurodytu tikslu (Sprendimo dėl Europolo 10 straipsnio 4 dalis), — Sprendimo dėl Europolo 15 straipsnio 4 dalyje nurodytų indeksų funkcijos kūrimo procedūrų, įskaitant prieigos prie indeksų funkcijos sąlygas (Sprendimo dėl Europolo 15 straipsnio 4 dalis), — Sprendimo dėl Europolo 14 straipsnio 1 dalyje nurodytų analizei skirtų darbo bylų taisyklių įgyvendinimo (Sprendimo dėl Europolo 14 straipsnio 1 dalis), — taisyklių, taikomų Europolo santykiams su Sprendimo dėl Europolo 22 straipsnio 1 dalyje ir 23 straipsnio 1 dalyje nurodytais subjektais, įgyvendinimo (Sprendimo dėl Europolo 26 straipsnio 1 dalies b punktas), — taisyklių, taikomų 25 straipsnio 3 dalies c punkto ii papunktyje nurodyto susitarimo memorandumo turiniui ir sudarymo tvarkai (Sprendimo dėl Europolo 26 straipsnio 2 dalis), — sutarčių arba darbo susitarimų su Sprendimo dėl Europolo 22 straipsnio 1 dalyje nurodytomis Sąjungos arba Bendrijos institucijomis, organizacijomis, biurais ir įstaigomis, kiek jie yra susiję su keitimusi asmens duomenimis (Sprendimo dėl Europolo 22 straipsnio 2 dalis), — Sprendimo dėl Europolo 23 straipsnio 2 dalyje nurodytų sutarčių, kiek jos yra susijusios su keitimusi asmens duomenimis (Sprendimo dėl Europolo 23 straipsnio 2 dalis), — Sprendimo dėl Europolo 25 straipsnio 3 dalies c punkto ii papunktyje nurodyto susitarimo memorandumo (Sprendimo dėl Europolo 25 straipsnio 3 dalies c punkto ii papunktis);

f) reguliariai rengti veiklos ataskaitas (Sprendimo dėl Europolo 34 straipsnio 6 dalis);

g) prireikus bendradarbiauti su kitomis priežiūros institucijomis atliekant savo užduotis ir gerinant duomenų tvarkymo taisyklių ir procedūrų taikymo atitikimą reikalavimams (Sprendimo dėl Europolo 34 straipsnio 5 dalis).

2 straipsnis

Įgaliojimai

1. Jungtinė priežiūros institucija vykdo savo užduotis, remdamasi Sprendime dėl Europolo numatytais įgaliojimais.

2. Visų pirma, Jungtinė priežiūros institucija yra įgaliota gauti informaciją iš Europolo, kad galėtų susipažinti su visais dokumentais ir bylomis bei Europolo laikomais duomenimis, ir bet kuriuo metu laisvai patekti į visas Europolo patalpas (Sprendimo dėl Europolo 34 straipsnio 2 dalis). Tai taikoma informacijai apie techninę ir programinę įrangą ir prieigai prie jos visais atvejais, kai ši informacija yra reikalinga Jungtinės priežiūros institucijos užduotims vykdyti. Išsamesnės nuostatos gali būti nurodytos Jungtinės priežiūros institucijos ir Europolo valdybos susitarimuose.

3 straipsnis

Komitetai

1. Jungtinė priežiūros institucija įsteigia komitetą, numatytą Sprendimo dėl Europolo 34 straipsnio 8 dalyje.

2. Ji gali įsteigti vieną arba daugiau kitų vidaus komitetų ir nustatyti jų sudėtį bei kompetenciją (Sprendimo dėl Europolo 34 straipsnio 9 dalis).

II ANTRAŠTINĖ DALIS

JUNGTINĖS PRIEŽIŪROS INSTITUCIJOS DARBO TVARKOS TAISYKLĖS

4 straipsnis

Narystė

1. Jungtinę priežiūros instituciją sudaro daugiausia po du narius arba atstovus iš kiekvienos nepriklausomos nacionalinės priežiūros institucijos, kurie sudaro delegaciją. Kiekvienas narys gali būti pakeičiamas pakaitiniu nariu. Jungtinės priežiūros institucijos narius ir juos pakeičiančius pakaitinius narius penkeriems metams skiria kiekviena valstybė narė (Sprendimo dėl Europolo 34 straipsnio 1 dalis); šis terminas gali būti pratęsiamas.

2. Jungtinės priežiūros institucijos nariai ir pakaitiniai nariai eidami pareigas yra nepriklausomi, nesaistomi nurodymų ir vadovaujasi tik įstatymais. Tuo pačiu metu jie negali būti kitos institucijos, įsteigtos remiantis Sprendimu dėl Europolo, nariai arba Europolo darbuotojai.

Jeigu kyla interesų konfliktas, atitinkamas asmuo praneša apie tai ir nusišalina nuo tam tikro klausimo svarstymo bei sprendimo dėl jo priėmimo. Prireikus asmuo gali būti nušalintas posėdyje dalyvaujančių delegacijų balsų dauguma slaptu balsavimu. Prieš nušalinimą asmuo išklausomas, tačiau jis nedalyvauja priimant sprendimą. Nusišalinusį arba nušalintą asmenį gali pakeisti pakaitinis narys.

3. Jungtinės priežiūros institucijos nariais arba pakaitiniais nariais gali būti skiriami tik reikiamą kompetenciją turintys asmenys (Sprendimo dėl Europolo 34 straipsnio 1 dalis). Ypatingas dėmesys turi būti skiriamas reikalavimams, kurie keliami į apeliacijų komitetą pretenduojantiems nariams.

4. Jungtinės priežiūros institucijos nariui, negalinčiam dalyvauti posėdyje, gali atstovauti pakaitinis narys.

5. Narystė Jungtinėje priežiūros institucijoje baigiasi nariui atsistatydinus. Ji taip pat baigiasi, kai asmuo baigia eiti nacionalinės priežiūros institucijos nario arba atstovo pareigas, išskyrus atvejus, kai atitinkama valstybė narė iš naujo patvirtina jo kadenciją. Nario paskyrimas gali būti atšaukiamas tik remiantis nacionaline teise. Šios nuostatos taikomos ir pakaitiniams nariams.

5 straipsnis

Pirmininkavimas

1. Jungtinė priežiūros institucija iš savo narių renka pirmininką ir pirmininko pavaduotoją posėdyje dalyvaujančių delegacijų dviejų trečdalių balsų dauguma slaptu balsavimu. Pirmininko pavaduotojas nėra pirmininko delegacijos narys. Jeigu nei vienas kandidatas nesurenka reikiamos balsų daugumos per pirmąjį balsavimą, antrasis balsavimas vyksta dėl dviejų daugiausia balsų surinkusių kandidatų. Pirmininkas ir jo pavaduotojas renkami dvejų metų kadencijai. Leidžiama rinkti antrai vienų metų kadencijai.

2. Pirmininkas atstovauja Jungtinei priežiūros institucijai ir pirmininkauja jos posėdžiams. Jis stebi, kad institucijos darbas vyktų sklandžiai. Pirmininkas šaukia Jungtinės priežiūros institucijos posėdžius ir nustato posėdžių vietą, datą ir laiką. Jis pradeda ir užbaigia posėdžius. Jis parengia preliminarią darbotvarkę ir užtikrina Jungtinės priežiūros institucijos sprendimų vykdymą.

3. Pirmininkui negalint dalyvauti posėdyje, jo pareigas eina jo pavaduotojas. Nesant pirmininko pavaduotojo, pirmininko pavaduotojo pareigas eina vyriausias pagal amžių narys. Pirmąjį Jungtinės priežiūros institucijos posėdį šaukia ir jam pirmininkauja vyriausias pagal amžių narys iki bus išrinktas pirmininkas.

4. Siekiant pasirengti darbui konkrečiu klausimu, Jungtinė priežiūros institucija, pirmininko siūlymu, gali iš savo narių paskirti vieną arba kelis pranešėjus. Jeigu klausimas yra skubus, tokį paskyrimą gali atlikti pirmininkas savo iniciatyva. Tokiu atveju jis nedelsdamas informuoja Jungtinės priežiūros institucijos narius.

5. Pirmininkas arba delegacijų dauguma gali paprašyti, kad posėdžiuose dalyvautų Europolo direktorius, ir pakviesti į posėdį Europolo darbuotojų, nacionalinių ekspertų, ryšių palaikymo pareigūnų bei kitų asmenų.

6 straipsnis

Darbo metodai

1. Jungtinė priežiūros institucija renkasi į posėdžius ne rečiau kaip keturis kartus per metus. Be to, ji renkasi pirmininko iniciatyva ir kai ne mažiau kaip trys delegacijos pateikia raštišką pasiūlymą, nurodydamos priežastis, arba pasiūlymą žodžiu jos yra pateikusios ankstesniame posėdyje. Valdybos pirmininkas ir Europolo direktorius turi teisę siūlyti įtraukti klausimus į darbotvarkę ir siūlyti, kad Jungtinė priežiūros institucija rinktųsi į posėdį.

2. Išskyrus atvejus, kuriuos pirmininkas laiko skubiais, pranešimas apie šaukiamą posėdį perduodamas tokiu laiku, kad pasiektų adresatą ne vėliau kaip likus dviem savaitėms iki posėdžio. Su pranešimu pateikiama preliminari darbotvarkė ir posėdžiui reikalingi dokumentai, jeigu tai leidžiama atsižvelgiant į šių dokumentų pobūdį. Galutinė darbotvarkė priimama kiekvieno posėdžio pradžioje.

3. Jungtinės priežiūros institucijos posėdis galios tik tokiu atveju, jeigu jame dalyvauja ne mažiau kaip du trečdaliai delegacijų. Sprendimai priimami paprastąja dalyvaujančių delegacijų balsų dauguma, jeigu šiose taisyklėse nenumatoma kitaip. Kiekviena delegacija turi teisę turėti vieną balsą. Balsams pasiskirsčius po lygiai, pirmininko balsas yra lemiamas.

4. Jungtinės priežiūros institucijos posėdžiai yra uždari. Tačiau visuomenė turi galimybę susipažinti su jos dokumentais, remiantis 7 straipsniu.

5. Jungtinė priežiūros institucija renkasi į posėdžius remdamasi dokumentais, parengtais visomis oficialiomis Europos Sąjungos institucijų kalbomis, ir rengia dokumentus visomis oficialiomis Europos Sąjungos institucijų kalbomis. Išimtys iš šios taisyklės galimos tik skubos atvejais. Tačiau kiekviena delegacija turi teisę reikalauti vertimo į savo kalbą.

6. Jungtinės priežiūros institucijos sprendimai gali būti priimami rašytine procedūra, jeigu visos delegacijos posėdyje pritarė šiai procedūrai. Skubos atvejais pirmininkas turi teisę inicijuoti rašytinę procedūrą. Abiem atvejais pirmininkas perduoda sprendimo projektą Jungtinės priežiūros institucijos nariams. Jeigu delegacijos nepareiškia prieštaravimo dėl sprendimo projekto, išversto į atitinkamas oficialias kalbas, per pirmininko nurodytą ne trumpesnį kaip 14 dienų po gavimo laikotarpį, pasiūlymas laikomas priimtu. Jeigu per penkias darbo dienas po sprendimo projekto gavimo delegacija pareikalauja, kad Jungtinė priežiūros institucija sprendimo projektą svarstytų žodžiu, rašytinė procedūra nutraukiama.

7 straipsnis

Galimybė visuomenei susipažinti su dokumentais

1. Bet kuris fizinis ar juridinis asmuo turi prieigos prie Jungtinės priežiūros institucijos dokumentų teisę, jeigu laikosi šiame straipsnyje nurodytų principų, sąlygų ir apribojimų.

2. Šis straipsnis netaikomas dokumentams, susijusiems su skundais, pateiktais komitetui, įsteigtam pagal Sprendimo dėl Europolo 34 straipsnio 8 dalį.

3. Nepažeidžiant šio straipsnio 4 ir 5 dalių, su dokumentais galima susipažinti pateikus rašytinį prašymą arba tiesiogiai elektroniniu būdu.

4. Jungtinė priežiūros institucija atsisako suteikti prieigą prie dokumentų, jeigu toks atsisakymas yra būtinas siekiant:

a) užtikrinti saugumą ir viešąją tvarką valstybėse narėse arba užkirsti kelią nusikaltimams;

b) apsaugoti trečiųjų asmenų teises ir laisves;

c) Europolui tinkamai atlikti savo užduotis;

d) Jungtinei priežiūros institucijai tinkamai atlikti savo užduotis;

ir tai yra motyvai, kurie yra svarbesni už pareiškėjo interesus.

5. Jeigu Jungtinė priežiūros institucija turi iš trečiojo asmens gautą dokumentą arba dokumentą, kuriame yra informacijos apie trečiąjį asmenį, ji konsultuojasi su tuo trečiuoju asmeniu, kad galėtų įvertinti, ar taikoma 4 dalies išimtis, išskyrus tuos atvejus, kai aišku, jog dokumentas gali ar negali būti atskleistas. Prieigos prie Europolo pateiktų dokumentų teisei taip pat taikomos Sprendimo dėl Europolo 40 straipsnio 1 dalyje nurodytos konfidencialumo taisyklės.

6. Jei išimtys taikomos tik prašomo dokumento dalims, likusi dokumento dalis atskleidžiama.

7. Prašymai dėl prieigos prie dokumentų pateikiami raštu, taip pat ir elektroniniu būdu, viena iš Europos Sąjungos institucijų oficialių kalbų bei kiek įmanoma aiškiau, kad Jungtinė priežiūros institucija galėtų identifikuoti dokumentą. Pareiškėjas neprivalo nurodyti prašymą pagrindžiančių priežasčių.

8. Jei prašymas nėra pakankamai tikslus, Jungtinė priežiūros institucija paprašo pareiškėjo patikslinti prašymą ir padeda pareiškėjui tai padaryti.

9. Jei prašymas susijęs su labai didelės apimties dokumentu arba su dideliu dokumentų skaičiumi, Jungtinė priežiūros institucija gali neoficialiai tartis su pareiškėju, stengdamasi rasti tinkamą išeitį.

10. Jungtinė priežiūros institucija suteikia piliečiams informaciją apie tai, kaip ir kam turi būti paduoti prašymai dėl prieigos prie dokumentų.

11. Jungtinė priežiūros institucija prašymą dėl prieigos prie dokumento nedelsdama užregistruoja ir pareiškėjui išsiunčia prašymo gavimą patvirtinantį pranešimą. Per 20 darbo dienų nuo prašymo užregistravimo Jungtinės priežiūros institucijos pirmininkas suteikia prieigą prie prašomo dokumento ir leidžia su juo susipažinti, remiantis šio straipsnio 14 dalimi, per tą laikotarpį arba raštu nurodo visiško arba dalinio atsisakymo priežastį ir informuoja pareiškėją apie jo teisę paduoti paskesnį prašymą, remiantis šio straipsnio 13 dalimi.

12. Ypatingais atvejais, jeigu, pavyzdžiui, prašoma labai didelės apimties dokumento, arba tuo atveju, kai reikia pasikonsultuoti su trečiuoju asmeniu, šio straipsnio 11 dalyje numatytas terminas gali būti pratęstas 20 darbo dienų su sąlyga, kad pareiškėjui pranešama iš anksto ir nurodomos išsamios priežastys.

13. Per 20 darbo dienų nuo visiško ar dalinio Jungtinės priežiūros institucijos atsisakymo gavimo pareiškėjas gali pateikti paskesnį prašymą Jungtinei priežiūros institucijai peržiūrėti savo poziciją.

14. Atsižvelgiant į pareiškėjo pageidavimą, jam suteikiama teisė susipažinti su dokumentais vietoje arba nusiunčiant jų kopiją, įskaitant, kai prieinama, elektroninę versiją. Pareiškėjui gali tekti apmokėti 20 arba daugiau A4 formato kopijų gamybos ir siuntimo išlaidas, bet šis mokestis negali viršyti realių kopijų gamybos ir persiuntimo išlaidų. Susipažinimas su dokumentu vietoje, mažiau nei 20 A4 formato puslapių kopijų, ir tiesioginė prieiga prie dokumentų elektroniniu būdu yra nemokami.

15. Jeigu Jungtinė priežiūros institucija arba kita institucija jau yra paskelbusios dokumentą ir su juo pareiškėjui galima lengvai susipažinti, Jungtinė priežiūros institucija gali atlikti savo pareigą informuodama pareiškėją, kaip pastarasis gali gauti prašomą dokumentą.

8 straipsnis

Patikrinimai vietoje ir ekspertai

1. Pagal savo įgaliojimus, remiantis Sprendimo dėl Europolo 34 straipsniu, Jungtinė priežiūros institucija gali atlikti duomenų apsaugos patikrinimus Europole.

2. Jungtinė priežiūros institucija gali paskirti vieną arba daugiau narių atlikti šiuos patikrinimus. Jungtinės priežiūros institucijos nuožiūra šiems nariams gali padėti ekspertai, paskirti tik iš Jungtinės priežiūros institucijos iš anksto nustatyto ir Europolui perduoto ekspertų sąrašo. Ekspertai į šį sąrašą įtraukiami iš nacionalinių priežiūros institucijų ir vyriausybės įstaigų, išskyrus atvejus, kai tokių ekspertų nėra. Visi ekspertai privalo atitikti saugumo reikalavimus, taikomus remiantis jų nacionaliniais įstatymais.

3. Jeigu, pirmininko manymu, atvejis yra skubus, jis savo iniciatyva gali paskirti tokius narius ir ekspertus. Tokiu atveju pirmininkas nedelsdamas informuoja Jungtinės priežiūros institucijos narius.

4. Jungtinės priežiūros institucijos nariai, kuriems patikėta atlikti patikrinimą, pateikia Jungtinei priežiūros institucijai ataskaitą apie savo darbo rezultatus.

9 straipsnis

Procedūra nustačius pažeidimus

Jeigu Jungtinė priežiūros institucija nustato Sprendimo dėl Europolo nuostatų pažeidimus laikant, tvarkant ar naudojant asmens duomenis, ji apie tai informuoja Europolo direktorių ir raštu prašo jį duoti atsakymą per jos nustatytą laikotarpį. Jeigu Jungtinė priežiūros institucija atsakymą laiko nepakankamu arba pateiktu ne laiku, arba kilus sunkumų, Jungtinė priežiūros institucija perduoda klausimą raštu svarstyti valdybai (Europolo konvencijos 34 straipsnio 4 dalis). Galutinio apeliacijų komiteto sprendimo nevykdymas laikomas Sprendimo dėl Europolo pažeidimu.

10 straipsnis

Protokolas

Visi Jungtinės priežiūros institucijos posėdžiai protokoluojami. Protokolo projektą parengia sekretoriatas vadovaujant pirmininkui, ir jis pateikiamas Jungtinei priežiūros institucijai priimti kitame jos posėdyje. Kiekvienas narys turi teisę pakeisti protokolo projektą, kad jame atsispindėtų šio nario posėdyje pateiktos pastabos.

11 straipsnis

Veiklos ataskaita

1. Jungtinė priežiūros institucija parengia veiklos ataskaitą ne rečiau kaip kas dvejus metus. Likus ne mažiau kaip vienam mėnesiui iki veiklos ataskaitos siuntimo Europos Parlamentui ir Tarybai, valdyba turi galimybę pateikti pastabas, kurios pridedamos prie ataskaitos (Sprendimo dėl Europolo 34 straipsnio 6 dalis).

2. Jungtinės priežiūros institucijos veiklos ataskaita pateikiama atitinkamam Europos Parlamento komitetui kartu siunčiant ją Tarybai.

3. Jungtinė priežiūros institucija paskelbia savo veiklos ataskaitą.

III ANTRAŠTINĖ DALIS

APELIACIJŲ KOMITETO DARBO TVARKOS TAISYKLĖS

12 straipsnis

Apeliacijų komiteto užduotys

1. Apeliacijų komitetas (toliau – Komitetas) nagrinėja Sprendimo dėl Europolo 32 straipsnyje numatytus skundus.

2. Komitetas priima galutinius sprendimus dėl šio straipsnio 1 dalyje nurodytų klausimų.

3. Komitetas turės įgaliojimus, numatytus ne tik 2 straipsnio 2 dalyje, bet ir šiame skyriuje.

13 straipsnis

Narystė

1. Komitetą sudaro po vieną kvalifikuotą kiekvienos delegacijos Jungtinėje priežiūros institucijoje narį. Kiekvienas narys gali turėti pakaitinį narį. Atitinkamos delegacijos siūlymu Jungtinė priežiūros institucija Komiteto narius ir pakaitinius narius skiria penkeriems metams; šis terminas gali būti pratęsiamas.

2. Komiteto nariai ir pakaitiniai nariai turi kvalifikaciją, reikalingą nagrinėjant ir sprendžiant 12 straipsnio 1 dalyje nurodytus skundus, įskaitant, inter alia, teisės išmanymą, patirtį sprendžiant konfliktus ir duomenų apsaugos klausimus.

3. Komiteto nariui, negalinčiam dalyvauti posėdyje, gali atstovauti pakaitinis narys.

4. Narystė Komitete baigiasi nariui atsistatydinus arba pasibaigus jo narystei Jungtinėje priežiūros institucijoje. Ši nuostata taikoma ir pakaitiniams nariams.

14 straipsnis

Nepriklausomumas ir nešališkumas

1. Komiteto nariai vykdydami savo pareigas yra nepriklausomi ir nešališki, nesaistomi Jungtinės priežiūros institucijos ar bet kurių kitų nurodymų ir vadovaujasi tik įstatymais. Savo kadencijos metu jie negali užsiimti jokia veikla, nesuderinama su jų, kaip Komiteto narių, nepriklausomumu ir nešališkumu arba jų einamomis pareigomis Komitete. Veikla, kuri yra arba buvo vykdoma nacionalinės priežiūros institucijos vardu, nelaikoma nesuderinama su darbu Komitete. Šios dalies nuostatos taikomos ir pakaitiniams nariams.

2. Jeigu Komiteto nariui arba pakaitiniui nariui dalyvaujant byloje kyla rimtų abejonių dėl jo nešališkumo arba atsiranda kitų aplinkybių, galinčių kliudyti tinkamai išnagrinėti skundą, toks Komiteto narys arba pakaitinis narys praneša apie tai ir nusišalina nuo bylos.

3. Jeigu šalis pareiškia nušalinanti narį arba pakaitinį narį pagal šio straipsnio 1 ir 2 dalis, Komitetas išklauso atitinkamą asmenį bei kitas šalis ir po to sprendžia dėl nušalinimo slaptu balsavimu nedalyvaujant atitinkamam asmeniui.

4. Jeigu asmuo nusišalina arba yra nušalinamas nuo bylos, remiantis šio straipsnio 3 dalimi, jį pakeičia pakaitinis narys.

15 straipsnis

Pirmininkavimas

1. Komitetas iš savo narių renka pirmininką ir pirmininko pavaduotoją posėdyje dalyvaujančių narių dviejų trečdalių balsų dauguma slaptu balsavimu. Jeigu nei vienas kandidatas nesurenka reikiamos balsų daugumos per pirmąjį balsavimą, antrasis balsavimas vyksta dėl dviejų daugiausia balsų surinkusių kandidatų. Jungtinės priežiūros institucijos pirmininkas arba pirmininko pavaduotojas negali būti renkami Komiteto pirmininku arba pirmininko pavaduotoju ir negali būti tos pačios delegacijos nariai. Pirmininkas ir jo pavaduotojas renkami dvejų metų kadencijai. Leidžiama rinkti antrai vienų metų kadencijai.

2. Pirmininkas pirmininkauja Komiteto posėdžiams. Jis stebi, kad Komiteto darbas vyktų sklandžiai ir tinkamai. Pirmininkas šaukia Komiteto posėdžius ir nustato posėdžių vietą, datą ir laiką. Jis parengia preliminarią darbotvarkę.

3. pirmininkui negalint dalyvauti posėdyje, jo pareigas eina pirmininko pavaduotojas. nesant pirmininko pavaduotojo, pirmininko pavaduotojo pareigas eina vyriausias pagal amžių narys. pirmąjį komiteto posėdį šaukia ir jame pirmininkauja vyriausias pagal amžių narys iki bus išrinktas pirmininkas.

4. siekiant pasirengti svarstymams, komitetas pirmininko siūlymu gali iš savo narių paskirti vieną arba kelis pranešėjus. tokiais atvejais pranešėju skiriamas narys yra iš valstybės narės, iš kurios yra pareiškėjas, arba, jeigu pareiškėjas yra ne iš valstybės narės, iš valstybės narės, su kuria byla yra labiausiai susijusi. jeigu klausimas yra skubus, šį paskyrimą gali atlikti pirmininkas savo iniciatyva. tokiu atveju jis nedelsdamas informuoja komiteto narius. pranešėjas išnagrinėja skundą ir pateikia komitetui ataskaitą dėl jo priimtinumo bei pasiūlymą dėl tolesnio darbo, visų pirma dėl to, kokių reikia parengiamųjų priemonių.

16 straipsnis

Atstovavimas

Pareiškėjui gali padėti arba jam gali atstovauti teisininkas arba kitas konsultantas. Komitetas gali nušalinti teisininką arba konsultantą nuo ginčo sprendimo procedūros dėl sunkaus nusižengimo. Jeigu teisininkas arba konsultantas yra nušalinami, pirmininkas nustato terminą, per kurį atitinkama šalis galės paskirti kitą teisininką arba konsultantą; ginčo sprendimo procedūra sustabdoma iki šio termino pabaigos. Komiteto prašymu teisininkas arba konsultantas pateikia tinkamą pareiškėjo išduotą įgaliojimą.

17 straipsnis

Kalbos

1. Procedūra vyksta viena iš Europos Sąjungos institucijų oficialių kalbų. Pareiškėjas pasirenka oficialią kalbą, kuria vyks procedūra. Procedūros kalba naudojama šalių žodiniuose pareiškimuose ir rašytiniuose dokumentuose bei Komiteto protokoluose ir sprendimuose.

2. Prie dokumentų, surašytų kita nei procedūros kalba, pridedamas vertimas į procedūros kalbą. Jeigu dokumentai yra didelės apimties, gali būti pateikiamos vertimo ištraukos arba santraukos. Komitetas savo iniciatyva arba gavęs šalies prašymą gali bet kuriuo metu pareikalauti viso vertimo.

3. Prireikus kiekvienam Komiteto nariui ir šalims nemokamai teikiamos žodinio vertimo paslaugos ir vertimai raštu. Komiteto sprendimai verčiami į visas Europos Sąjungos institucijų oficialias kalbas.

4. Jeigu pareiškėjui nėra prieinama nei viena iš Europos Sąjungos institucijų oficialių kalbų, skundas gali būti pateikiamas kita kalba. Pareiškėjas privalo pateikti santrauką viena iš oficialių kalbų. Pirmininkas arba pranešėjas paveda skundą išversti į pasirinktą kalbą.

18 straipsnis

Procedūros pradžia

1. Skundas pateikiamas raštu Jungtinės priežiūros institucijos sekretoriatui per tris mėnesius nuo tada, kai pareiškėjas gavo Europolo sprendimą. Jeigu sprendimo nėra, skundas pateikiamas per tris mėnesius pasibaigus Sprendimo dėl Europolo 30 straipsnio 3 dalyje, 31 straipsnio 5 dalyje nurodytiems terminams. Bet kurios abejonės dėl terminų laikymosi aiškinamos pareiškėjo naudai.

2. Pareiškėjas apibūdina skundo pagrindą. Turi būti aiškiai nurodoma, kas skundžiasi, dėl ko skundžiamasi ir koks yra skundo pagrindas. Prie skundo pridedami visi turimi patvirtinamieji dokumentai. Pareiškėjas gali bet kuriuo metu atsiimti savo skundą.

3. Sekretoriatas per keturias savaites patvirtina, kad gavo skundą, ir pateikia bendrą informaciją apie procedūros eigą.

4. Jeigu skundas neatitinka šio straipsnio 2 dalies pirmame ir antrame sakiniuose ir 17 straipsnio 4 dalies antrame sakinyje nustatytų reikalavimų, sekretoriatas paprašo pareiškėją pateikti trūkstamą informaciją per keturias savaites.

5. Komitetas, pirmininko arba pranešėjo siūlymu, nepriima reikalavimų neatitinkančių skundų. Skundas, pateiktas nesilaikant šio straipsnio 1 dalyje nurodytų terminų, gali būti priimtas, jeigu yra specifinės aplinkybės, pagrindžiančios terminų nesilaikymą.

19 straipsnis

Parengtinis svarstymas

1. Jeigu skundas atitinka reikalavimus, Komitetas svarsto šį skundą remiantis toliau pateiktomis nuostatomis, atsižvelgiant į Sprendimą dėl Europolo, ypač į jo 30, 31 ir 32 straipsnius.

2. Skundo kopija siunčiama Europolui pastaboms pateikti, jos pateikiamas per keturias savaites; šis terminas gali būti pratęsiamas dar dviem savaitėms.

3. Kai skundas yra susijęs su Sprendimo dėl Europolo 30 arba 31 straipsnyje nurodytu sprendimu, Komitetas konsultuojasi su valstybės narės, iš kurios gauti duomenys, arba tiesiogiai suinteresuotos valstybės narės nacionalinėmis priežiūros institucijomis arba kompetentinga teismo institucija.

4. Komitetas, atsižvelgdamas į konkrečią bylą, gali nuspręsti į skundų nagrinėjimo procedūrą papildomai įtraukti vieną arba daugiau nacionalinių padalinių. Pareiškėjas ir Europolas informuojamas apie šį sprendimą. Atitinkamiems nacionaliniams padaliniams siunčiama iš Europolo ir pareiškėjo gautų pastabų kopija, kad jie galėtų pateikti savo pastabas, kurios turi būti pateikiamos per keturias savaites; šis terminas gali būti pratęsiamas dar dviem savaitėms.

5. Gavus pastabas arba pasibaigus nustatytiems terminams ir gavus 20, 22, 23 ir 24 straipsniuose nurodytą informaciją, Komitetas per tris mėnesius išnagrinėja skundą.

20 straipsnis

Papildoma informacija

1. Komitetas gali paprašyti pareiškėją, Europolą, nacionalinius padalinius, nacionalines priežiūros institucijas arba bet kurią kitą instituciją pateikti jam informacijos, įrodymų arba pastabų. Šalys turi teisę teikti pasiūlymus Komitetui dėl įrodymų rinkimo arba reikalauti pripažinti įrodymus. Komitetas atsižvelgia į tokius pasiūlymus ir reikalavimus pripažinti įrodymus tiek, kiek reikalinga bylos nagrinėjimui.

2. Komitetas taip pat gali nuspręsti atlikti tyrimą vietoje Europole. 8 straipsnis taip pat taikomas.

21 straipsnis

Galimybė susipažinti su procedūros byla

1. Visos šalys turi galimybę, jeigu pageidauja, susipažinti su procedūros byla ir reikalauti, kad Jungtinės priežiūros institucijos sekretoriatas joms pateiktų ištraukų arba fotokopijų jų pačių sąskaita. Atsisakoma leisti susipažinti su procedūros byla, jeigu toks atsisakymas yra būtinas:

— Europolui tinkamai atlikti savo užduotis,

— užtikrinti saugumą ir viešąją tvarką valstybėse narėse arba užkirsti kelią nusikaltimams,

— užtikrinti, kad nekils pavojus jokiems nacionaliniams tyrimams,

— apsaugoti trečiųjų asmenų teises ir laisves,

ir atsižvelgiama į suinteresuotųjų asmenų interesus.

2. Europolas, nacionaliniai padaliniai ir nacionalinės priežiūros institucijos gali nurodyti, kokia apimtimi jų pateikiama informacija neturėtų būti pateikiama pareiškėjui, nurodydami tokio apribojimo priežastis. Komitetas gali paprašyti nurodyti papildomų priežasčių. Jeigu Komitetas šias priežastis laiko priimtinomis, atitinkama informacija nepateikiama. Komitetas gali nuspręsti kitaip tik tuo atveju, jeigu nenurodomos priimtinos priežastys, ir tik vieningai. Šiuo atveju Komitetas gali pareikalauti, kad pareiškėjui būtų pateikiama santrauka arba tam tikra informacija.

22 straipsnis

Klausymas

1. Šalių prašymu Komitetas jas išklauso. Komitetas tinkamai informuoja šalis apie jų teisę būti išklausytas. Šia teise galima pasinaudoti raštu. Gavus vienos iš skundo nagrinėjimo procedūroje dalyvaujančių šalių prašymą, Komitetas nusprendžia rengti klausymą, per kurį šalys gali pateikti paaiškinimus žodžiu, jeigu tai reikalinga nagrinėjant bylą. Komitetas tinkamai informuoja šalis apie jų teisę prašyti surengti klausymą. Visos šalys laiku informuojamos apie klausymą ir turi teisę jame dalyvauti.

2. Klausymas vyksta viešai, išskyrus atvejus, kai Komitetas savo nuožiūra arba vienos iš šalių prašymu nusprendžia visiškai arba iš dalies apriboti visuomenės dalyvavimą, jeigu tai reikalinga visuomenės saugumo sumetimais, ypač Sprendimo dėl Europolo 30 straipsnio 5 dalyje nurodytais pagrindais, arba reikalinga apsaugoti asmens privatumą, arba jeigu, Komiteto nuomone, tai yra būtinai reikalinga esant specialioms aplinkybėms, kai viešumas trukdytų tinkamai išnagrinėti skundą. Jeigu valstybė narė, esanti skundo nagrinėjimo procedūros šalis, arba Europolas reikalauja, kad visuomenei nebūtų leidžiama dalyvauti procedūroje, Komitetas gali nuspręsti netenkinti šio reikalavimo tik tuo pagrindu, kad nėra pirmajame sakinyje nurodytų priežasčių, ir tik vieningai.

3. Šalies prašymu arba savo iniciatyva Komitetas gali nuspręsti išklausyti šalį kitoms šalims nedalyvaujant, jeigu tai reikalinga siekiant užtikrinti tinkamą Europolo funkcionavimą, valstybės narės saugumą arba apsaugoti pareiškėjo arba trečiojo asmens interesus. Nedalyvaujančios šalys informuojamos apie procedūrą, vykstančią joms nedalyvaujant.

23 straipsnis

Liudytojų ir ekspertų išklausymas

1. Šalies prašymu arba savo iniciatyva Komitetas gali nuspręsti išklausyti liudytojus. Visos šalys ir atitinkami liudytojai tinkamu laiku informuojami apie klausymą. 22 straipsnio 2 ir 3 dalys taip pat taikomos.

2. Liudytojai, kuriems Komitetas pateikė pranešimą, turi teisę į kelionės ir apgyvendinimo išlaidų atlyginimą ir negautų pajamų kompensaciją tokia apimtimi, kuri, Komiteto nuomone, yra tinkama. Jie gali gauti reikalingų avansinių išmokų. Visos išmokos daromos iš Jungtinės priežiūros institucijos biudžeto.

3. Liudytojus išklauso Komitetas. Komiteto nariai gali pateikti klausimų liudytojams. Pirmininkui leidus, šalys gali pateikti klausimų liudytojams. Prieš prasidedant klausymui, pirmininkas primena liudytojams, kad jie turėtų sakyti tiesą.

4. Komitetas gali paskirti ekspertą ir nustatyti jam įpareigojimus. Ekspertas turi teisę gauti atlygį už savo darbą. Komitetas gali nuspręsti išklausyti ekspertą. Liudytojų išklausymo taisyklės taip pat taikomos.

24 straipsnis

Baigiamieji pareiškimai

Prieš priimant galutinį sprendimą, Komitetas pakviečia visas šalis pateikti baigiamuosius paaiškinimus.

25 straipsnis

Protokolas

1. Komitetas surašo skundo nagrinėjimo procedūros protokolą, kuriame atsispindi kiekvieno klausymo eiga ir jo metu pateikti pareiškimai. Šalys gali paprašyti, kad į protokolą būtų įtraukti visi tam tikri dokumentai arba pareiškimai, arba jų dalis. Protokolą pasirašo pirmininkas, jis siunčiamas šalims ir pridedamas prie bylos medžiagos. 22 straipsnio 2 dalyje arba 23 straipsnio 1 dalyje nurodytais atvejais Komitetas nustato apribojimus.

2. 9 straipsnis taip pat taikomas visiems Komiteto posėdžiams, kuriuose šalys nedalyvauja.

26 straipsnis

Sprendimai ir konfidencialumas

1. Komiteto posėdis laikomas įvykusiu tik tokiu atveju, kai jame dalyvauja keturi penktadaliai narių arba pakaitinių narių.

2. Sprendimai priimami posėdyje dalyvaujančių narių arba pakaitinių narių paprastąja balsų dauguma, jeigu nėra numatyta kitaip šiose taisyklėse arba Sprendime dėl Europolo. Balsams pasiskirsčius po lygiai, pirmininko balsas yra lemiamas. Visi asmenys, dalyvaujantys priimant galutinį sprendimą, privalo būti dalyvavę žodinių paaiškinimų klausyme.

3. Komiteto svarstymai yra konfidencialūs.

4. Galutiniame Komiteto sprendime nurodomi šalių ir jų atstovų vardai ir pavardės, priimant sprendimą dalyvaujančių Komiteto narių vardai ir pavardės, sprendimo paskelbimo data, sprendimo rezoliucinė dalis, trumpas bylos faktų išdėstymas ir sprendimo pagrindai. Jis skelbiamas viešame posėdyje ir perduodamas šalims. Sprendimo kopija siunčiama Jungtinei priežiūros institucijai.

27 straipsnis

Pranešimai

Pranešimai ir kita informacija šalims, liudytojams ir ekspertams pateikiama tokiais būdais, kurie pagrįstai užtikrina jų tinkamą informavimą ir, esant reikalui, gali būti patikrinami.

28 straipsnis

Išlaidos

1. Dėl procedūros išlaidų Komitetas nusprendžia priimdamas galutinį sprendimą. Procedūra Komitete yra nemokama. Jeigu skundas visiškai arba iš dalies patenkinamas, reikalingas išlaidas, pareiškėjo patirtas teikiant ir įforminant skundą, apmoka Europolas tiek, kiek Komitetas mano esant tinkama.

2. Jeigu pareiškėjas negali apmokėti visų arba dalies procedūros išlaidų, bet kuriuo metu, pateikus prašymą, jam gali būti suteikta pagalba dėl išlaidų. Pateikdamas prašymą, jis prideda dokumentus, įrodančius, kad jam reikalinga pagalba. Komitetas bet kuriuo metu gali atšaukti pagalbą, jeigu vykdant procedūrą pasikeičia išankstinės sąlygos, kurioms esant suteikta pagalba. Jeigu pagalba patvirtinama, išlaidos apmokamos iš Jungtinės priežiūros institucijos biudžeto. Galutiniame sprendime gali būti reikalaujama, kad šalis kompensuotų Jungtinės priežiūros institucijos biudžetui jai išmokėtas avansines sumas, kai tai yra teisinga. Pateikdamas prašymą, pareiškėjas pareiškia savo sutikimą atlyginti išlaidas, jeigu to reikalaujama galutiniame sprendime.

29 straipsnis

Tinkamas procesas

Šiose taisyklėse nenumatytais atvejais Komitetas atlieka procedūras remdamasis Europos Sąjungos sutarties 6 straipsnio 2 dalyje nurodytais Bendrijos teisės bendraisiais principais.

IV ANTRAŠTINĖ DALIS

Baigiamosios nuostatos

30 straipsnis

Sekretoriatas

1. Jungtinės priežiūros institucijos buveinėje yra sekretoriatas, padedantis jai vykdyti užduotis. Sekretoriatas yra nuolatinė institucija, o jo nariai įdarbinami tik atsižvelgiant į jų kompetenciją. Sekretoriato nariai dirba taip, kaip Jungtinei priežiūros institucijai yra naudingiausia, yra visiškai nepriklausomi nuo Europolo ir nesivadovauja jokios kitos institucijos nurodymais. Sekretoriate asmenys įdarbinami arba komandiruojami į sekretoriatą Jungtinės priežiūros institucijos siūlymu. Sekretoriato darbuotojai nedirba kito darbo be Jungtinės priežiūros institucijos pirmininko leidimo.

2. Sekretoriatas veiklą vykdo vadovaujant Jungtinės priežiūros institucijos pirmininkui, remdamasis Jungtinės priežiūros institucijos nustatytomis taisyklėmis. Sekretoriatas taip pat teikia paslaugas apeliacijų komitetui. Vykdant šias funkcijas, sekretoriatui vadovauja Komiteto pirmininkas. Sekretoriatas tvarko skundų registrą ir visus kitus dokumentus.

3. Sekretoriatas užtikrina, kad Jungtinė priežiūros institucija savo darbe laikytųsi ir Sprendimo dėl Europolo 41 straipsnyje numatytų įsipareigojimų.

31 straipsnis

Konfidencialumas

1. Jungtinės priežiūros institucijos nariai, pakaitiniai nariai, ekspertai ir sekretoriato nariai privalo laikyti konfidencialia bet kurią informaciją, kurią jie sužino vykdydami savo veiklą, išskyrus atvejus, kai kitaip reikalinga norint tinkamai įvykdyti užduotį. Šis įsipareigojimas taikomas ir po to, kai jie baigia eiti pareigas.

2. Po paskyrimo Jungtinės priežiūros institucijos nariai, pakaitiniai nariai, ekspertai ir sekretoriato nariai pareiškia apie savo sutikimą su šiais įsipareigojimais.

3. Pažeidus konfidencialumo įsipareigojimą, Jungtinės priežiūros institucijos narys arba pakaitinis narys gali būti laikinai nušalintas nuo pareigų Jungtinės priežiūros institucijos posėdyje dalyvaujančių delegacijų dviejų trečdalių balsų dauguma slaptu balsavimu. Suinteresuotasis asmuo prieš tai išklausomas, tačiau nedalyvauja priimant sprendimą. Ši nuostata taikoma ir apeliacijų komitetui, kai konfidencialumo įsipareigojimo pažeidimas susijęs su šio Komiteto darbu. Pastaruoju atveju Jungtinė priežiūros institucija nedelsiant informuojama.

Laikino nušalinimo nuo pareigų atveju nušalinto nario vietą užima pakaitinis narys. Apie laikiną nario nušalinimą nuo pareigų pranešama nacionalinei priežiūros institucijai, atsakingai už nušalintojo nario paskyrimą.

32 straipsnis

Biudžetas ir išlaidos

1. Sekretoriatas parengia pasiūlymus dėl Jungtinės priežiūros institucijos metinio biudžeto, kuris po patvirtinimo siunčiamas valdybai prieš Sprendimo dėl Europolo 34 straipsnio 10 dalyje numatytą konsultavimąsi.

2. Jungtinė priežiūros institucija priima sprendimą dėl išmokų iš jai paskirto biudžeto, kurias administruoja sekretoriatas.

3. Jungtinės priežiūros institucijos ir apeliacijų komiteto išlaidos, įskaitant išlaidas apeliacijų komiteto nariams ir pakaitiniams nariams, reikalingas tinkamai atlikti pareigas, padengiamos iš Jungtinės priežiūros institucijos biudžeto, remiantis jos nustatytomis taisyklėmis.

33 straipsnis

Darbo tvarkos taisyklių pakeitimas

Šių darbo tvarkos taisyklių pakeitimus priima Jungtinė priežiūros institucija jos narių dviejų trečdalių balsų dauguma, ir jie teikiami Tarybai patvirtinti kvalifikuotąja balsų dauguma (Sprendimo dėl Europolo 34 straipsnio 7 dalis).

34 straipsnis

Vertinimas

Jungtinė priežiūros institucija įvertina šias darbo tvarkos taisykles per 1–3 metus joms įsigaliojus.

35 straipsnis

Darbo tvarkos taisyklių įsigaliojimas

Šios darbo tvarkos taisyklės įsigalioja kitą dieną po to, kai jas patvirtina Taryba pagal Sprendimo dėl Europolo 34 straipsnio 7 dalį.

Priimta Briuselyje 2009 m. birželio 22 d. Jungtinės priežiūros institucijos vardu Pirmininkas David SMITH Valstybės narės susitarė, kad Jungtinės priežiūros institucijos nario ar pakaitinio nario narystė negali baigtis iki jo kadencijos laiko pabaigos dėl priežasčių, susijusių su pareigų apeliacijų komitete vykdymu.

(1) OL L 121, 2009 5 15, p. 37.